Il-Kunsill Ewropew tal-ġimgħa li għaddiet kien wieħed memorabbli. Issiġillajna l-qbil fuq żewġ ftehimiet kruċjali: il-baġit Ewropew u l-Fond Ewropew għall-Irkupru u l-mira l-ġdida dwar il-klima għall-2030. Ħdimna lejl u nhar. In-negozjati kienu intensi. Imma erfajna r-responsabbiltà tagħna, għelibna l-ostakli, u ngħaqadna flimkien għall-ġid tal-Ewropa. U f'dan il-proċess, l-istituzzjonijiet kollha, inkluż l-Assemblea tagħkom, kellhom sehem importanti u għenu biex jissawwar ir-riżultat aħħari. Dawn il-ftehimiet jirrappreżentaw passi kbar 'il quddiem: - għandna r-riżorsi — 1.8 triljun euro; - issolidifikajna l-Istat tad-Dritt b'leġiżlazzjoni ġdida u effettiva; - u qbilna li ngħollu l-miri tagħna dwar il-klima għall-2030. Ippermettuli nfisser dawn id-deċiżjonijiet fil-qosor. Ilkoll tafu kif konna weħilna fil-ġimgħat li għaddew. Il-ftehim tagħna ta' 1.8 triljun euro kien marbut b'kondizzjonalità għall-protezzjoni tal-baġit tagħna. Kienet deċiżjoni kollettiva mis-27 mexxej li ttieħdet f'Lulju li għadda imma żewġ stati membri ma setgħux japprovaw il-pakkett. Sibna mezz kif niżblukkaw is-sitwazzjoni, u hawnhekk irrid irrodd ħajr lill-Kanċilliera Merkel u lit-tim tagħha għall-isforzi bla heda tagħhom. Bħalissa għaddejja l-adozzjoni tar-Regolament dwar mekkaniżmu ta' kondizzjonalità. It-tieni deċiżjoni ewlenija tagħna ma kinitx biss rebħa għall-Ewropa. Kienet u hija rebħa għall-pjaneta tagħna. Qbilna li sas-sena 2030 innaqqsu l-emissjonijiet tagħna ta' karbonju b'mill-inqas 55%. U li ntennu l-mira tagħna tan-newtralità karbonika sal-2050. Dan juri l-kredibbiltà tagħna bħala l-mexxej globali fl-azzjoni klimatika. Kienu negozjati diffiċli peress li xi stati membri kellhom bżonn aktar garanziji għan-negozji u l-ħaddiema tagħhom. U xi stati membri talbu biex jiġu indirizzati l-iżbilanċi possibbli tal-Fond għall-Modernizzazzjoni. Għall-ekonomiji tagħna, li nkunu favur l-ambjent ma jfissirx li nfallu. Anzi bil-maqlub. L-azzjoni tagħna għall-klima ser tqanqal it-tkabbir ekonomiku u toħloq l-impjiegi. U tħaffef it-trasformazzjoni tal-ekonomiji tagħna u tagħtina vantaġġ kompetittiv. Iżda ambizzjoni akbar teħtieġ investiment akbar. Huwa għalhekk li issa ser naħdmu biex niżviluppaw standards komuni globali għall-Finanzjament Ekoloġiku. Dan il-ftehim huwa l-bidu ta' proċess. L-implimentazzjoni ser naqblu dwarha aktar tard dis-sena. Meta faqqa' l-COVID, inqbadna fuq sieq waħda. Ta daqqa tremenda lill-ekonomiji tagħna u ħarbtilna s-soċjetajiet. Iżda llum l-Ewropa qed twieġeb għall-isfida tal-COVID. Qegħdin nirkupraw. U qed nissaħħu f'erba' oqsma essenzjali: L-ewwel nett, fit-tilqim. Il-komunità globali żviluppat tilqim fi żmien rekord. L-UE kellha sehem ewlieni f'din il-ħidma. Dan is-suċċess globali jista' jitqies ukoll storja ta' suċċess Ewropea. It-tieni: l-UE ħadet id-deċiżjoni irreversibbli li tissellef, tinvesti u tirriforma b'mod kollettiv. Dan huwa sinjal ċar ta' għaqda u fiduċja. It-tielet, irbatna fis-sod il-prosperità u t-trasformazzjoni soċjali tagħna mal-ambizzjoni tagħna dwar il-klima. Iżda l-prosperità waħedha mhijiex biżżejjed. Irridu niffukaw aktar minn qatt qabel fuq is-serħan il-moħħ individwali u kollettiv taċ-ċittadini tagħna. U r-raba', il-miri dejjiema tagħna. Il-COVID seta' ddomina l-2020, imma mhux ser jimmonopolizza l-prijoritajiet tagħna u l-viżjoni tagħna għall-ġejjieni. Il-viżjoni tagħna għal post l-Ewropa fid-dinja tibqa' ċara daqs il-kristall. Inqas dipendenza, iktar influwenza. Ewropa aktar b'saħħitha, li tikkontribwixxi aħjar għal dinja aktar ġusta. Lesti biex niffaċċjaw l-isfidi li għandna quddiemna, speċjalment dawk li x'aktarx jikkaratterizzaw is-sena li ġejja, l-2021. L-ewwel objettiv komuni għalina lkoll huwa li negħlbu l-COVID-19. U li l-2021 nagħmluha s-sena li fiha nikkontrollaw il-virus u jirnexxielna tabilħaqq nibdew proċess ta' rkupru u trasformazzjoni ekonomika. Is-sena, ukoll, meta jirnexxielna nwettqu progress dwar post l-Ewropa fid-dinja. Fir-rigward tal-COVID, ċertament mhux ser ikun faċli li tinżamm il-kooperazzjoni fid-distribuzzjoni tat-tilqim meta dan isir disponibbli, jew biex jinżammu l-isforzi fl-ittestjar u t-traċċar. Is-suċċess tat-trasformazzjoni ekonomika jfisser ukoll – u dan kien wieħed mill-punti tad-diskussjoni fis-Summit tal-Euro – li niżguraw li fl-2021 jista' jkompli jsir progress fl-unjoni bankarja u tas-swieq kapitali. Għalhekk ilqajna b'sodisfazzjon il-ħidma mwettqa reċentement mill-ministri għall-finanzi. U rridu nħeġġu għal aktar sforzi fl-2021 biex jintlaħqu dawk iż-żewġ objettivi, li, fil-fehma tagħna, huma estremament importanti. Biex nappoġġaw, l-ewwel nett, ir-rwol internazzjonali tal-euro, imma wkoll biex nikkonsolidaw l-iżvilupp ekonomiku fiż-żona tal-euro bbażat fuq żewġ pilastri – il-pilastru tal-klima u l-pilastru diġitali. U fl-aħħar nett, l-ambizzjoni – u dan huwa objettiv diffiċli u fit-tul, li jeħtieġ kemm it-tenaċità kif ukoll l-impenn – li nibnu, jum wara l-ieħor, aktar għaqda fil-livell Ewropew, kif ukoll aktar solidarjetà. L-ambizzjoni li nesprimu pożizzjoni aktar b'saħħitha fil-livell internazzjonali. Kien dan li ħareġ mid-diskussjonijiet li saru fil-Kunsill Ewropew ta' Ottubru fejn ippruvajna niddefinixxu l-istrateġija tagħna fil-Lvant tal-Mediterran għat-tul ta' żmien qasir, dak medju kif ukoll fit-tul. Huwa wkoll dak li ħareġ mid-diskussjonijiet li kellna l-ġimgħa li għaddiet. Ittieħdet deċiżjoni li napplikaw sanzjonijiet kontra t-Turkija, u deċiżjoni li nżommu l-bieb miftuħ għal aġenda aktar pożittiva ladarba t-Turkija tiddeċiedi li ttemm ir-retorika ostili u l-azzjonijiet unilaterali fil-konfront tal-Unjoni Ewropea jew tal-istati membri tal-Unjoni Ewropea. Huwa wkoll dak li ħareġ mid-diskussjonijiet li saru fost l-istati membri dwar ir-relazzjonijiet mal-Istati Uniti, li rriduhom ikunu aktar b'saħħithom. L-Istati Uniti huma alleat ewlieni u importanti għall-Unjoni Ewropea, u għalhekk kien importanti, fil-fehma tiegħi, li tibda l-ħidma biex niddeċiedu x'jista' jiġi propost bħala oqsma possibbli ta' sħubija ma' dan il-pajjiż kbir. Fejn tidħol il-ġlieda biex negħlbu l-COVID, l-impenn għal aktar kooperazzjoni internazzjonali, l-appoġġ għall-multilateraliżmu, u nkomplu sejrin. U wkoll, naturalment, il-kwistjoni tal-kummerċ internazzjonali u l-iżvilupp ekonomiku, kif ukoll kwistjonijiet ta' sigurtà u ġeopolitiċi. Kif tistgħu taraw, l-aħħar Kunsill Ewropew ta' din is-sena kien mument importanti, għax jirrifletti l-ambizzjoni li nwettqu progress f'dawn is-suġġetti li nemmen fihom bis-sħiħ. U issa nixtieq nirringrazzja lilek, Sur President, kif ukoll lill-membri tal-parlament tiegħek, għall-ħidma diffiċli u intensiva li wettaqtu speċjalment fil-kuntest tat-trilogu taħt ir-responsabbiltà u t-tmexxija tal-presidenza b'rotazzjoni Ġermaniża. Nemmen bis-sħiħ li s-suċċessi tal-aħħar ftit jiem huma importanti għall-450 miljun ċittadin tal-Ewropa. Għad fadal ħafna ħidma li trid issir. Quddiemna hemm ħafna sfidi. Nesprimu t-tama li l-jiem li ġejjin jgħinuna niksbu aktar ċarezza dwar kwistjoni ewlenija oħra – ir-relazzjonijiet futuri mar-Renju Unit. Il-mandat mogħti mill-Kunsill Ewropew huwa ċar u huwa f'dak il-qafas li n-negozjaturi tagħna qed jaħdmu b'paċenzja, serjetà u tenaċità. Grazzi tal-kooperazzjoni tagħkom matul l-2020. U tistgħu torbtu fuqi personalment, u fuq il-Kunsill Ewropew, matul is-sena li ġejja, biex inkomplu naħdmu mal-Parlament Ewropew sabiex inservu lill-proġett Ewropew. Grazzi. Ara l-paġna tal-laqgħa